Uit die 250 voorvalle van korrupsie wat deur fluitjieblasers aangemeld is, is slegs ’n handvol tot dusver strafregtelik vervolg. Interne tugprosedures het meestal nie veel opgelewer nie en die verduisterde geld is nie teruggekry nie. Indien hulle wel iets aan die situasie doen, kan dit egter nog nie gesien word nie.
Die siening van medici is ewe negatief en wars. Nog ’n studie deur die Solidariteit Navorsingsinstituut (SNI) onder gesondheidswerkers toon dat sowat 43% van respondente aangedui het dat hulle weens die NGV sal oorweeg om te emigreer. Die res is neutraal jeens dié opsie, behalwe vir die sowat 20% wat sê dat hulle dit nie sal oorweeg nie. Dit is uiters onrusbarende bevindinge in die lig van die groeiende tendens van gesondheidswerkers wat reeds die land verlaat en die uitdagings om genoeg mense op te lei. Die staat lei tans 1 800 gesondheidswerkers per jaar op. In die 1970’s was hierdie syfer 1 200 en boonop vir ’n baie kleiner bevolking.
NGV is ’n uiters ondeurdagte en roekelose plan wat geen kans op sukses het nie. Die NGV gaan ’n massiewe en onbekostigbare burokrasie skep wat in wese ’n herhaling is van die wanfunksionele openbare gesondheidsektor soos wat dit tans daar uitsien. Of dit dan teen wil en dank uitgevoer sal word, en of dit gelos of uitgestel gaan word, is daarom van geringe belang in die lig van hierdie feite.